

Riepnieku iela 2, Rīga, LV-1050, tālr. 67234335, e-pasts pasts@vdzti.gov.lv, www.vdzti.gov.lv

**REGLAMENTS**

Rīgā

25.03.2025. Nr.1-1/1-4

**Valsts dzelzceļa tehniskās inspekcijas reglaments**

Izdots saskaņā ar

Valsts pārvaldes iekārtas likuma

75.panta pirmo daļu

**I. Vispārīgie jautājumi**

1. Reglaments nosaka Valsts dzelzceļa tehniskās inspekcijas (turpmāk – inspekcija) organizatorisko struktūru un darba organizāciju.
2. Reglaments neaizstāj ārējos normatīvajos aktos (tai skaitā Eiropas Savienības tieši piemērojamos tiesību aktos) noteikto un ir piemērojams, ciktāl tas nav pretrunā ar ārējiem normatīvajiem aktiem (tai skaitā Eiropas Savienības tieši piemērojamiem tiesību aktiem).

**II. Inspekcijas organizatoriskā struktūra un nodarbināto kompetence**

1. Inspekcijai ir šāda struktūra:
	1. direktors;
	2. Kustības drošības daļa (uzraudzības struktūrvienība);
	3. Būvniecības daļa (specializētās būvvaldes funkciju veikšanas struktūrvienība);
	4. Attīstības daļa (sertificēšanas, politikas plānošanas un attīstības struktūrvienība).
2. Direktors ir inspekcijas administratīvais vadītājs un viņa kompetencē ir arī:
	1. nodrošināt inspekcijas sadarbību un komunikāciju ar Eiropas Savienības Dzelzceļu aģentūru, tostarp pārstāvot inspekciju Eiropas Savienības Dzelzceļu aģentūras struktūrvienībās, darba grupās un organizācijās;
	2. nodrošināt paziņošanu Eiropas Savienības Dzelzceļu aģentūraipar inspekcijas pieņemtiem lēmumiem, kā to nosaka tieši piemērojamie Eiropas Savienības tiesību akti;
	3. nodrošināt komunikācijas koordināciju starp Eiropas Savienības Dzelzceļu aģentūru un dzelzceļa sistēmas dalībniekiem par drošības un savstarpējas izmantojamības jautājumiem;
	4. nodrošināt pēc Eiropas Savienības Dzelzceļu aģentūrasvai citas Eiropas Savienības iestādes pieprasījuma informācijas sniegšanu par vilces līdzekļu vadītāju apliecību statusu;
	5. nodrošināt nepieciešamās informācijas iesniegšanu Eiropas Komisijas un Eiropas Savienības Dzelzceļu aģentūras attiecīgajās elektroniskajās sistēmās;
	6. attiecīgajos gadījumos nodrošināt priekšlikumu sagatavošanu un iesniegšanu Satiksmes ministrijai par pozīcijām un instrukcijām Eiropas Savienības tiesību aktu izstrādes laikā;
	7. pārstāvēt inspekciju Eiropas Savienības un citās starptautiskās institūcijās un organizācijās vai darba grupās;
	8. Satiksmes ministrijas pilnvarojuma ietvaros pārstāvēt valsti Eiropas Savienības un citās starptautiskās institūcijās un organizācijās vai darba grupās;
	9. izveidot darba grupas un komisijas patstāvīgai darbībai vai atsevišķu uzdevumu izpildei, tai skaitā, ja to nosaka nepieciešamība iesaistīt citu institūciju pārstāvjus, to saskaņojot ar attiecīgās institūcijas vadītāju;
	10. sniegt priekšlikumus Satiksmes ministrijai par Eiropas Savienības regulu, direktīvu un lēmumu prasību pārņemšanu vai ieviešanu, tajā skaitā iespējamo atbilžu iesniegšanu uz Eiropas Komisijas informācijas pieprasījumu lietās un pārkāpuma procedūrās;
	11. nodrošināt konsultācijas starp inspekciju, dzelzceļa sistēmas dalībniekiem un citām ieinteresētām personām normatīvo aktu izstrādāšanas procesā;
	12. pieņemt lēmumu par pagaidu drošības pasākumu piemērošanu ieskaitot dzelzceļa infrastruktūras vai ritošā sastāva darbības apturēšanu, tostarp, ja tiek liegta iespēja veikt savus pienākumus dzelzceļa infrastruktūras objektā vai ritošajā sastāvā;
	13. pieņemt lēmumus administratīvā procesa lietās;
	14. pieņemt lēmumus par personāla vadību, finanšu un citu resursu pārvaldību.
3. Direktors ir tiesīgs pieņemt lēmumu par jebkura inspekcijā nodarbinātā aizvietošanu.
4. Kustības drošības un Attīstības daļas vadītāji ir arī inspekcijas direktora vietnieki.
5. Direktora pienākumu izpildītāju tā prombūtnes laikā nosaka inspekcijas direktors ar rīkojumu.
6. Direktora vietnieka, Kustības drošības daļas vadītāja kompetencē ir:
	1. plānot, organizēt un koordinēt struktūrvienības darbu;
	2. izstrādāt uzraudzības plānošanas dokumentus (stratēģijas, plānus, u.c.);
	3. uzraudzīt dzelzceļa sistēmas dalībniekus, novērtēt to veikstpēju droši darboties dzelzceļa sistēmā;
	4. izvērtēt drošības riskus dzelzceļa sistēmā;
	5. atbilstoši savai kompetencei pārstāvēt inspekciju citās valsts un pašvaldību iestādēs, Eiropas Savienības un citās starptautiskās institūcijās un organizācijās vai darba grupās;
	6. uzraudzīt un koordinēt normatīvo dokumentu projektu izstrādi;
	7. pieņemt lēmumus uzraudzības lietās;
	8. pieņemt lēmumu par pagaidu drošības pasākumu piemērošanu ieskaitot dzelzceļa infrastruktūras vai ritošā sastāva darbības apturēšanu, tostarp, ja tiek liegta iespēja veikt savus pienākumus dzelzceļa infrastruktūras objektā vai ritošajā sastāvā;
	9. pieņemt lēmumus par drošības apliecībām un ar 1520mm sliežu ceļu platuma ritošā sastāva saistītās lietās;
	10. pieņemt lēmumus administratīvā procesa lietās;
	11. koordinēt administratīvā pārkāpuma lietas;
	12. atbilstoši pilnvarojumam, pildīt direktora pienākumus, tā prombūtnes laikā.
7. Direktora vietnieka, Attīstības daļas vadītāja kompetencē ir:
	1. plānot, organizēt un koordinēt struktūrvienības darbu;
	2. plānot, organizēt un koordinēt funkcionālo struktūrvienību darbu;
	3. atbilstoši savai kompetencei pārstāvēt inspekciju citās valsts un pašvaldību iestādēs, Eiropas Savienības un citās starptautiskās institūcijās un organizācijās vai darba grupās;
	4. koordinēt un uzraudzīt sertificēšanas, dzelzceļa politikas plānošanas un attīstības jautājumus;
	5. pieņemt lēmumus sertificēšanas un atļauju izsniegšanas lietās;
	6. pieņemt lēmumus administratīvā procesa lietās;
	7. nodrošināt informācijas un komunikācijas tehnoloģiju resursu plānošanu un attīstību;
	8. koordinēt inspekcijas pārziņā esošo procesu un pakalpojumu vadību, un pakalpojumu sniegšanas jautājumus;
	9. noteikt funkcionālajās struktūrvienībās ietilpstošo personāla sastāvu, pamatojoties uz kompetenču profiliem;
	10. pieņemt lēmumus par personāla vadību, finanšu un citu resursu pārvaldību;
	11. uzraudzīt un koordinēt normatīvo dokumentu projektu izstrādi;
	12. atbilstoši pilnvarojumam, pildīt direktora pienākumus, tā prombūtnes laikā.
8. Lai nodrošinātu nepieciešamos cilvēkresursus vienotā drošības sertifikāta izdošanai dzelzceļa pārvadātājiem un manevru darbu veicējiem, drošības atļaujas izdošanai publiskās lietošanas dzelzceļa infrastruktūras pārvaldītājiem, atļaujas izdošanai ritekļu un ritekļu tipu laišanai tirgū, sertifikātu izdošanai par tehnisko apkopi atbildīgām struktūrvienībām, atzinuma izdošanai neatkarīgas riska novērtēšanas institūcijām un stacionāro iekārtu pieņemšanai ekspluatācijā, inspekcija veido neatkarīgas funkcionālās struktūrvienības jeb grupas, kas ir tieši pakļautas direktora vietniekam, Attīstības daļas vadītājam.
9. Būvniecības daļas vadītājs ir specializētās būvvaldes vadītājs un ir direktora vietnieks būvniecības jautājumos.
10. Būvniecības daļas vadītāja kompetencē ir:
	1. koordinēt būvniecības procesu uzraudzību un būvniecības projektu izvērtēšanu;
	2. pieņemt lēmumus par būvniecības iecerēm;
	3. pieņemt lēmumus par projektēšanas nosacījumu izpildi;
	4. pieņemt lēmumus par būvdarbu uzsākšanas nosacījumu izpildi;
	5. koordinēt būvinspektoru darbu;
	6. pieņemt lēmumus par būvju pieņemšanu ekspluatācijā;
	7. pieņemt lēmumus administratīvā procesa lietās.
11. Visas struktūrvienības ir tieši pakļautas direktoram.
12. Inspekcijas struktūrvienību uzbūvi, darbības principus, uzdevumus un kompetences nosaka struktūrvienības reglamentā un nodarbināto amatu aprakstos.
13. Dokumentu paraksta tiesības ir noteiktas struktūrvienību reglamentos, inspekcijas dokumentu pārvaldības kārtībā un nodarbināto amata aprakstos.
14. Nodarbināto pienākumi un kompetences ir noteiktas amatu aprakstos.

**III. Iekšējo normatīvo aktu izdošana**

1. Iekšējos normatīvos aktus ir tiesīgs izdot direktors, direktora vietnieks un struktūrvienības vadītājs.
2. Inspekcijā izdod šādus iekšējos normatīvos aktus:
	1. iekšējos noteikumus;
	2. struktūrvienību nolikumus un reglamentus;
	3. procesu (procedūru) aprakstus un metodikas;
	4. rokasgrāmatas un vadlīnijas;
	5. ieteikumus par normatīvajos aktos noteikto prasību piemērošanu, kuri neierobežo trešo personu rīcības brīvību.

Saskaņots ar Satiksmes ministrijas 2025.gada 24.marta atzinumu Nr. 03.1.-04/994.